Johs. Poulsen (RV), 2010-10-14:
Jeg kunne forstå på Venstres ordfører, hr. Karsten Nonbo, at han var en lille smule overrasket over, at Det Radikale Venstre ikke var en del af den her aftale.
Nu bør det jo ikke komme helt bag på en ordfører, hvordan aftaleforholdene er på et område, men jeg vil da gerne sige, at når Det Radikale Venstre ikke står bag aftalen om udbygningen af Køge Bugt Motorvejen, skyldes det, at der i den aftale, som blev lavet dér, og som i øvrigt indeholder en lang række fornuftige vejprojekter, var to projekter, som man ikke kunne opnå enighed om i forhandlingerne, og som vi derfor valgte at sige at vi så ikke ønskede at medvirke til.
Det skyldes jo ikke en eller anden principiel tilgang, der går på, at man ikke skal bygge veje eller motorveje, for det er der meget fornuft i mange steder i landet, men det skyldes ganske enkelt en pragmatisk tilgang om, at med den mængde penge, der er til rådighed til infrastrukturinvesteringer, mente vi ganske enkelt, at de penge kunne anvendes bedre i nogle andre sammenhænge, hvis vi ønskede at fremme de overordnede trafikpolitiske målsætninger, som vi oplever at en meget stor del af Folketinget faktisk er enige om.
Og der er det vores opfattelse – i øvrigt i lighed med en lang række af de trafikforskere og trafikeksperter, som har udtalt sig på området – at man lige nøjagtig i de områder, hvor der er en meget tæt befolkningskoncentration, skal gøre alt muligt for at udbygge den kollektive trafik og mulighederne for den kollektive trafik, fordi det alt andet lige vil være den, der kan transportere flest, når det kommer til stykket.
Der er jo eksempler på – også internationale – at man har forsøgt at bygge sig vejmæssigt ud af den situation at skulle flytte rigtig mange mennesker og rigtig meget gods ind til store metropoler, og at man hver gang har måttet sande, at når man udbyggede, gik der meget kort tid, så var de samme veje sandet til på ny, og at man derfor efter smertelige erfaringer har måttet sadle om og udbygge de kollektive trafikmuligheder i stedet for.
Og de erfaringer synes vi faktisk der er grund til at tage alvorligt.
Så det handler ikke om en eller anden principiel eller ideologisk eller meget voldsom modstand mod lige nøjagtig den her strækning, men det er en generel diskussion, der har været i den store trafikpolitiske kreds, hvor vi jo i øvrigt er enige om en lang, lang række andre ting.
Men det fremgår jo også af de overordnede aftaler.
Så det er baggrunden for, at vi ikke har ønsket at deltage i aftalen om udbygningen her.
Vi mener ganske enkelt, at midlerne kunne have været anvendt bedre til at udbygge elementer i den kollektive trafik til især personbefordringen i hovedstadsområdet.
Og der kan der selvfølgelig være forskellige opfattelser af, hvornår man skal være med, og hvornår man skal lade være, og det har der også været blandt partierne.
Det er en konkret vurdering fra sag til sag, hvornår man skal stå af, og hvornår man ikke skal stå af.
Men som sagt bunder vores modstand mod det her vejprojekt i, at vi mener, at man kunne have fået betydelig mere persontransport for pengene, og at man passende kunne have anvendt pengene på anden vis.
Vi synes i øvrigt, at hele den lidt mere ideologiske diskussion, der nogle gange føres om veje, er lidt tosset, for veje er ikke religion, veje er tværtimod et spørgsmål om en vurdering af, hvordan man kan løse nogle konkrete problemer.
Vi synes faktisk, at det kan være ganske fornuftigt – i modsætning til, hvad jeg hørte den tidligere ordfører sige – at man også bygger vejinfrastruktur i de lidt tyndere befolkede dele af landet, fordi det faktisk dér også har et udviklingsperspektiv, som man ikke skal underkende.
Vi synes derimod, at der kan være problemer i at bruge rigtig mange penge på at udbygge den kollektive trafik i de tyndtbefolkede dele af landet, fordi der ganske enkelt ikke er underlag for at have en massiv kollektiv trafikdækning dér.
Så lige nøjagtig dér, kan der faktisk være fornuft i, at man udbygger faciliteterne for den individuelle trafik.
Og det er så også modsætningsvis grunden til, at vi dér, hvor der bor rigtig mange mennesker, synes at det er fornuftigt at man gør den kollektive trafik så effektiv og så god og så præcis og så omfattende og så fyldt med kapacitet som overhovedet muligt.